Mei — Wagtoring – AANLYN BIBLIOTEEK
es20 bl. 47-57
Saterdag 2 Mei
Sondag 3 Mei
Vrydag 8 Mei
Saterdag 9 Mei
Sondag 10 Mei
Saterdag 16 Mei
Sondag 17 Mei
[Wees lief] vir die uitlander. – Deut. 10:19.
Die afgelope paar jaar is daar al hoe meer vlugtelinge in sekere lande. Miskien is daar van hierdie mense in jou gebied. Jy kan begin deur te leer hoe om hulle in hulle eie taal te groet. Hoekom leer jy nie ook ’n sin of twee in hulle taal oor iets waarin hulle dalk sal belangstel nie? Dan kan jy hulle van jw.org vertel en vir hulle die verskillende video’s en publikasies wys wat in hulle taal beskikbaar is. Jehovah het liefdevol die Lewe en Bediening-vergadering voorsien om ons te help om ons velddiens te verbeter. Die praktiese opleiding wat ons by hierdie vergadering kry, help ons om meer selfvertroue te hê wanneer ons herbesoeke doen en Bybelstudies hou. Ouers, help julle kinders om hulle lig te laat skyn deur hulle te leer om in hulle eie woorde te antwoord. Nadat party belangstellendes gehoor het hoe ’n kind ’n eenvoudige antwoord uit sy hart gee, het dit hulle laat besef dat ons die waarheid het. – 1 Kor. 14:25. w18.06 22-23 ¶7-9
Verwelkom mekaar . . . net soos die Christus ons ook verwelkom het. – Rom. 15:7.
Ons moet onthou dat ons almal voorheen “vreemdelinge”, of uitlanders, was en ver van God af was (Ef. 2:12). Maar Jehovah het ons “met die koorde van liefde” na hom toe getrek (Hos. 11:4; Joh. 6:44). En Christus het ons verwelkom. Hy het dit vir ons moontlik gemaak om deel van God se gesin te word. Jesus het ons liefdevol aanvaar, al is ons onvolmaak. Daarom sou ons nie eers daaraan dink om enigiemand te verwerp nie. Hoe nader ons aan die einde van hierdie goddelose stelsel kom, hoe meer verdeeld, bevooroordeeld en vyandig sal mense word (Gal. 5:19-21; 2 Tim. 3:13). Maar as knegte van Jehovah vra ons hom vir sy wysheid. Hierdie wysheid van bo bevorder vrede en help ons om onpartydig te wees (Jak. 3:17, 18). Dit maak ons baie bly om vriende te wees met mense van ander lande, om ander kulture te aanvaar en dalk selfs hulle taal te leer. Wanneer ons dit doen, sal vrede soos ’n rivier vloei en sal regverdigheid soos die golwe van die see wees. – Jes. 48:17, 18. w18.06 12 ¶18-19
Die gewilligheid om die goeie nuus van vrede bekend te maak, [moet] aan julle voete [wees]. – Ef. 6:15.
’n Romeinse soldaat wat nie sy skoene aangehad het nie, was nie gereed om te gaan veg nie. Sy skoene, wat soos sandale lyk, was van drie stukke leer gemaak wat aan mekaar vasgewerk is. Hierdie ontwerp het die skoene baie duursaam en gemaklik gemaak en ’n soldaat kon behoorlik daarmee vastrap. Die letterlike skoene van ’n Romeinse soldaat het hom in ’n geveg gehelp, maar die simboliese skoene van Christene help hulle om ’n boodskap van vrede bekend te maak (Jes. 52:7; Rom. 10:15). Nogtans het ons moed nodig om vir ander te preek wanneer ons die geleentheid kry om dit te doen. Bo, wat 20 is, sê: “Ek was bang om vir my klasmaats te preek. Ek dink ek was net skaam. Maar as ek nou terugdink, weet ek nie hoekom ek so gevoel het nie. Nou preek ek graag vir ander jongmense.” Baie jongmense voel meer op hulle gemak om die goeie nuus te verkondig as hulle goed voorbereid is. w18.05 29 ¶9-11
Julle [moet] baie vrugte bly dra. – Joh. 15:8.
Jesus het vir sy apostels gesê: ‘Ek gee julle vrede’ (Joh. 14:27). Hoe help Jesus se vrede ons om vrug te dra? Terwyl ons aanhou preek, ondervind ons ’n gevoel van blywende vrede in ons hart omdat ons weet dat ons Jehovah en Jesus se goedkeuring het (Ps. 149:4; Rom. 5:3, 4; Kol. 3:15). Jesus het gesê dat hy graag wou hê dat die apostels die vreugde wat hulle ondervind het ‘ten volle kon ervaar’. Daarna het hy aan hulle verduidelik hoe belangrik dit is om selfopofferende liefde te betoon (Joh. 15:11-13). Toe het hy vir hulle gesê: “Ek noem julle vriende.” Vriendskap met Jesus – wat ’n wonderlike gawe om te ontvang! Wat moes die apostels doen om sy vriende te bly? Hulle moes ‘gaan en aanhou om vrugte te dra’ (Joh. 15:14-16). Omtrent twee jaar vroeër het Jesus vir sy apostels gesê: “Gaan preek en sê: ‘Die Koninkryk van die hemel het naby gekom’” (Matt. 10:7). Daarom het hy hulle op die laaste aand voor sy dood aangespoor om aan te hou met die werk waarmee hulle begin het. – Matt. 24:13; Mark. 3:14. w18.05 20-21 ¶15-16
Wat ’n mens saai, dit sal hy ook oes. – Gal. 6:7.
Jongmense, fokus op jou begeerte om jou lewe in Jehovah se diens te gebruik. Dit beteken dat jy geestelike doelwitte die middelpunt van jou lewe moet maak. Maar baie jongmense van jou ouderdom wil dalk net die hele tyd kuier en ’n lekker tyd hê. En hulle sal jou dalk vra om dinge saam met hulle te doen. Vroeër of later sal jy moet wys hoe belangrik dit vir jou is om jou doelwitte te bereik. Moenie toelaat dat groepsdruk veroorsaak dat jy jou fokus verloor nie. Daar is verskillende maniere om groepsdruk te weerstaan. Byvoorbeeld, vermy situasies wat dit vir jou moeilik kan maak om versoekings te weerstaan (Spr. 22:3). En dink aan die slegte gevolge as jy saam met ander verkeerde dinge sou doen. Dit sal jou ook help as jy erken dat jy raad nodig het. As jy nederig is, sal jy na die raad luister wat jou ouers en ervare broers en susters in die gemeente vir jou gee (1 Pet. 5:5, 6). Is jy nederig genoeg om goeie raad te aanvaar? w18.04 28-29 ¶14-16
Hou net vas aan wat julle het totdat ek kom. En aan die een wat oorwin en my dade tot die einde toe navolg, sal ek gesag oor die nasies gee. – Op. 2:25, 26.
In sy boodskappe aan sekere gemeentes in Klein-Asië het Jesus gewys dat hy die werk wat sy volgelinge doen, waardeer. Hy het byvoorbeeld sy boodskap aan die gemeente in Tiatira begin deur te sê: “Ek ken jou dade en jou liefde en geloof en bediening en volharding en weet dat jou dade in die laaste tyd meer is as dié wat jy vroeër gedoen het” (Op. 2:19). Jesus het nie net genoem dat hulle meer doen nie, maar hy het hulle ook geprys vir die eienskappe wat hulle gemotiveer het om goeie dinge te doen. Alhoewel Jesus vir party in Tiatira moes raad gee, het hy nog steeds aan die begin en aan die einde van sy boodskap aanmoedigende woorde gebruik (Op. 2:27, 28). Dink aan die gesag wat Jesus het as die hoof van al die gemeentes. Hy hoef nie vir ons dankie te sê vir die werk wat ons vir hom doen nie. Maar tog maak hy ’n punt daarvan om te sê hoe dankbaar hy is. Hy stel beslis ’n uitstekende voorbeeld vir ouermanne! w19.02 16 ¶10
Judas en Silas . . . het . . . die broers met baie toesprake aangemoedig en versterk. – Hand. 15:32.
In die eerste eeu het die bestuursliggaam al die Christene aangemoedig, insluitende die broers wat die leiding geneem het. Hulle het twee van hulle lede, Petrus en Johannes, gestuur om te bid dat die nuwe gelowiges heilige gees moet ontvang (Hand. 8:5, 14-17). Die ondersteuning van die bestuursliggaam moes Filippus sowel as hierdie nuwe broers en susters baie aangemoedig het! Vandag word lede van die Bethelgesin, spesiale voltydse bedienaars en natuurlik ook die hele internasionale broederskap van ware Christene deur die Bestuursliggaam van Jehovah se Getuies aangemoedig. En die gevolg is dieselfde as wat dit in die eerste eeu was – almal is baie bly oor die aanmoediging! Die Bestuursliggaam het ook in 2015 die brosjure Keer terug na Jehovah uitgegee. Hierdie brosjure het baie mense regoor die wêreld aangemoedig. w18.04 19 ¶18-20
Mense dink dat dit vir hulle beter is om meer vryheid te hê. Maar in werklikheid is onbeperkte vryheid ’n tweesnydende swaard. Kan jy jou voorstel hoe die wêreld sou wees as daar geen beperkings was nie? Daarom sê The World Book Encyclopedia dat ‘die wette van elke georganiseerde gemeenskap ingewikkeld is omdat daar ’n balans moet wees tussen vryhede en beperkings’. “Ingewikkeld” is beslis die regte woord. Dink net aan die ontsaglike hoeveelheid wetboeke wat mense al geskryf het en die duisende regsgeleerdes wat nodig is om hierdie wette te verstaan en toe te pas. Jesus se woorde wys dat daar twee dinge is wat ons moet doen om ware vryheid te kry: Eerstens, ons moet die waarheid aanvaar wat hy geleer het, en tweedens, ons moet een van sy dissipels word. As ons dit doen, sal dit ons ware vryheid gee. Maar waarvan sal ons vry wees? Jesus het verduidelik: “Elkeen wat sondig, is ’n slaaf van die sonde. . . . As die Seun julle dan vrymaak, sal julle werklik vry wees.” – Joh. 8:34, 36. w18.04 6-7 ¶13-14
Julle [moet] almal . . . medelye [betoon]. – 1 Pet. 3:8.
Ons geniet dit om tussen mense te wees wat besorg is oor ons gevoelens. Hulle probeer om te verstaan wat ons dink en hoe ons voel. Hulle dink voor die tyd aan wat ons nodig het en bied aan om ons te help – soms nog voordat ons vir hulp vra. Ons waardeer mense wat wys dat hulle “medelye” met ons het. As Christene wil ons almal wys dat ons empatie, of meegevoel, met ander het. Maar dit is nie altyd maklik nie. Hoekom nie? Een rede is dat ons onvolmaak is (Rom. 3:23). Daarom moet ons hard daaraan werk om aan ander te dink omdat ons geneig is om net aan onsself te dink. Party van ons sukkel dalk ook om empatie aan ander te betoon as gevolg van hoe ons grootgeword het of as gevolg van dinge wat in die verlede met ons gebeur het. En ons kan dalk ook beïnvloed word deur die gesindheid van die mense om ons. In hierdie laaste dae dink baie mense nie aan ander se gevoelens nie. Hulle is eerder “selfsugtig” (2 Tim. 3:1, 2). Maar ons kan daarin verbeter om medelye te betoon deur Jehovah God en sy Seun, Jesus Christus, na te volg. w19.03 14 ¶1-3
Beskerm jou hart. – Spr. 4:23.
Die laaste gebod van die Tien Gebooie het hebsug, of die verkeerde begeerte na iets wat aan ander behoort, verbied (Deut. 5:21; Rom. 7:7). Jehovah het hierdie wet aan sy volk gegee om hulle ’n belangrike les te leer – hulle moes hulle hart beskerm, dit wil sê hulle gedagtes en gevoelens. Hy weet dat goddelose gedagtes en gevoelens tot goddelose dade lei. Koning Dawid het byvoorbeeld in hierdie strik getrap. Hy was oor die algemeen ’n goeie man. Maar by een geleentheid het hy ’n ander man se vrou begeer. Sy begeerte het tot sonde gelei (Jak. 1:14, 15). Dawid het egbreuk gepleeg, die vrou se man probeer bedrieg en hom toe laat doodmaak (2 Sam. 11:2-4; 12:7-11). Jehovah sien meer as net ’n persoon se uiterlike voorkoms. Hy sien ons hart, die werklike persoon (1 Sam. 16:7). Geen gedagtes, gevoelens en dade kan van hom af weggesteek word nie. Hy fokus op ons goeie eienskappe en help ons om dit te ontwikkel. Maar hy wil hê dat ons verkeerde gedagtes moet identifiseer en beheer voordat dit tot verkeerde dade lei. – 2 Kron. 16:9; Matt. 5:27-30. w19.02 21 ¶9; 22 ¶11
Soek Jehovah, alle nederiges van die aarde . . . Soek nederigheid. – Sef. 2:3.
Die Bybel sê die volgende oor Moses: “[Hy] was verreweg die nederigste van al die mense op die hele aarde” (Num. 12:3). Het dit beteken dat hy swak, besluiteloos en bang was om sy man te staan? Dit is dalk hoe party mense ’n nederige persoon sal beskryf. Maar so ’n beskouing is heeltemal verkeerd. Moses was sterk, glad nie bang om besluite te neem nie en ’n moedige kneg van God. Met Jehovah se hulp het hy met die magtige heerser van Egipte gepraat, omtrent 3 000 000 mense deur ’n woestyn gelei en die nasie Israel gehelp om hulle vyande te oorwin. Ons ondervind nie die uitdagings wat Moses moes oorkom het nie, maar elke dag kry ons met mense en situasies te doen wat dit moeilik maak om nederig te wees. Ons het nogtans ’n kragtige rede om hierdie eienskap aan te kweek. Jehovah belowe dat die “nederiges. . . die aarde [sal] besit” (Ps. 37:11). Sal jy jouself as ’n nederige persoon beskryf? Sou ander sê dat jy nederig is? w19.02 8 ¶1-2
Dit sal sleg gaan met dié wat sê dat . . . sleg goed [is]. – Jes. 5:20.
Jehovah het die mens van die begin af met ’n gewete geskep. Nadat Adam en Eva ongehoorsaam was aan Jehovah, het hulle probeer om vir hom weg te kruip. Dit wys dat hulle gewete hulle gepla het. Mense wie se gewete nie goed opgelei is nie, kan vergelyk word met ’n skip waarvan die kompas nie reg werk nie. Om met so ’n kompas op reis te gaan, kan baie gevaarlik wees. Die wind en seestrome kan ’n skip maklik van koers af laat gaan. ’n Kompas wat reg ingestel is, kan die kaptein help om die skip op koers te hou. Ons gewete kan met ’n sedelike kompas vergelyk word. Dit is ’n gevoel binne-in ons van wat reg is en wat verkeerd is, en dit kan ons help om in die regte rigting te gaan. Maar ons gewete kan net reg werk as dit reg ingestel, of reg opgelei, is. Wanneer iemand se gewete nie reg opgelei is nie, sal dit hom nie keer om verkeerde dinge te doen nie (1 Tim. 4:1, 2). So ’n gewete kan ’n persoon selfs oortuig dat ‘sleg goed is’. w18.06 16 ¶1-3
Daar is wêreldse idees wat op ’n subtiele manier aangebied word, en dit is belangrik dat ons dit identifiseer en verwerp. Byvoorbeeld, ’n nuusberig word dalk op so ’n manier aangebied om sekere politieke idees te ondersteun. En party nuusberigte bevorder die wêreld se beskouing van doelwitte en prestasies. Party films en boeke bevorder die “ek eerste”- en “familie eerste”-gesindheid en laat dit aanloklik, redelik en selfs reg klink. Sulke beskouings ignoreer die Bybel se raad dat ons en ons families werklik gelukkig sal wees as ons Jehovah meer as enigiets anders liefhet (Matt. 22:36-39). Dit beteken nie dat dit verkeerd is om goeie en opbouende vermaak te geniet nie. Maar dit sal goed wees om onsself af te vra: ‘Kan ons wêreldse leringe identifiseer selfs wanneer dit op ’n subtiele manier bevorder word? Beskerm ons ons kinders en onsself teen blootstelling aan sekere TV-programme en leesstof? Help ons ons kinders om soos Jehovah te dink sodat hulle nie beïnvloed word deur die wêreld se idees wat hulle sien en hoor nie?’ w18.11 22 ¶18-19
Moenie bang wees nie, want ek is met jou. – Jes. 41:10.
Jehovah wys dat hy met ons is deur ons sy volle aandag te gee en ons opreg lief te hê. Let op hoe Jehovah oor ons voel. Hy sê dat ons “kosbaar” in sy oë geword het en dat ons “geëer” is en dat hy “lief” is vir ons (Jes. 43:4). Niks kan maak dat Jehovah ophou om sy knegte lief te hê nie. Sy lojaliteit teenoor ons sal nie wankel nie (Jes. 54:10). Jehovah belowe nie dat hy die uitdagings wat die lewe moeilik maak, sal wegneem nie. Maar hy sal nie toelaat dat ons verdrink in die probleme wat soos “riviere” is nie of dat “die vlam” van beproewinge enige permanente skade aan ons doen nie. Hy verseker ons dat hy met ons sal wees en ons sal help om hierdie probleme te verduur. Wat sal Jehovah doen? Hy sal ons help om kalm te wees sodat ons getrou aan hom kan bly, selfs al beteken dit dat ons ons lewe kan verloor (Jes. 41:13; 43:2). Wanneer ons God se belofte vertrou dat hy met ons is, sal ons ook moedig en sterk wees terwyl ons beproewinge verduur. w19.01 3 ¶4-6
Daar is baie planne in ’n man se hart, maar die raad van Jehovah sal bly staan. – Spr. 19:21.
As jy ’n jong persoon is, het onderwysers of ander mense jou dalk aangemoedig om verder te gaan studeer of om ’n loopbaan te kies wat jou sal help om baie geld te maak. Maar dit is nie wat Jehovah vir jou wil hê nie. Hy wil natuurlik hê dat jy hard moet werk terwyl jy op skool is sodat jy vir jouself kan sorg nadat jy skool klaargemaak het (Kol. 3:23). Maar wanneer jy belangrike besluite moet neem wat jou toekoms gaan beïnvloed, wil hy hê dat jy deur sy beginsels gelei moet word. Dit sal jou help om gedurende hierdie laaste dae op ’n manier te lewe wat hom gelukkig sal maak (Matt. 24:14). Jehovah weet wat in die toekoms gaan gebeur en hy weet hoe naby die einde van hierdie wêreld is (Jes. 46:10; Matt. 24:3, 36). Hy ken ons ook persoonlik. Hy weet wat ons werklik tevrede en gelukkig maak en wat ons teleurstel en ongelukkig maak. Daarom maak dit nie saak hoe goed mense se raad dalk klink nie, as dit nie op God se Woord gebaseer is nie, is dit nie wysheid nie. w18.12 19 ¶1-2
Die goddeloses sal nie meer bestaan nie. – Ps. 37:10.
“Maar die nederiges sal die aarde besit, en hulle sal groot vreugde vind in die oorvloed van vrede.” Dawid het ook voorspel: “Die regverdiges sal die aarde besit, en hulle sal vir ewig daarop lewe” (Ps. 37:11, 29; 2 Sam. 23:2). Waarvan het hierdie beloftes mense verseker wat God se wil wou doen? Dit het hulle verseker dat daar eendag net regverdige mense op die aarde sou wees en dat dit weer ’n paradys, soos die tuin van Eden, sou word. Later in die Bybel lees ons dat die meeste Israeliete Jehovah en ware aanbidding verlaat het. Daarom het God toegelaat dat die Babiloniërs sy volk verower, hulle land verwoes en baie van hulle as gevangenes wegvoer (2 Kron. 36:15-21; Jer. 4:22-27). Maar God se profete het voorspel dat sy volk ná 70 jaar na hulle tuisland sou terugkeer. Hierdie profesieë is reeds vervul. Maar dit is ook vir ons van belang. Dit bewys dat daar ’n paradys op die aarde gaan wees. w18.12 4-5 ¶9-10
Soos die hemel hoër is as die aarde, so is my weë hoër as julle weë, en my gedagtes as julle gedagtes. – Jes. 55:9.
Baie van hierdie wêreld se raad stem nie ooreen met Jehovah se denke nie. Maar is die wêreld se raad vandag praktieser as die Bybel s’n? Jesus het gesê: “Wysheid word reg bewys deur sy resultate” (Matt. 11:19). Die wêreld het baie vordering op die gebied van tegnologie gemaak, maar kry dit nie reg om groot probleme, wat baie hartseer veroorsaak, op te los nie, soos oorlog, rassisme en misdaad. Die wêreld dink ook dat seksuele sondes aanvaarbaar is. Maar baie mense erken dat dit gesinne verwoes, gesondheidsprobleme veroorsaak en ander slegte gevolge het. Christene wat God se beskouing het, geniet ’n gelukkige gesinslewe, is gesonder en daar is vrede tussen hulle en hulle broers en susters regoor die wêreld (Jes. 2:4; Hand. 10:34, 35; 1 Kor. 6:9-11). Is dit nie ’n bewys dat Jehovah se denke verhewe is bo die wêreld s’n nie? w18.11 20 ¶8-10
Slegte assosiasie bederf goeie gewoontes. – 1 Kor. 15:33.
Al wil ons graag goeie verhoudings met familielede hê en vriendelik teenoor hulle wees, kan ons nie Jehovah se standaarde ignoreer om hulle tevrede te stel nie. Ons sal nog steeds probeer om goed oor die weg te kom met familielede, maar ons sal slegs goeie vriende wees met persone wat lief is vir Jehovah. Almal wat in die waarheid wandel, moet heilig wees (Jes. 35:8; 1 Pet. 1:14-16). Toe ons in die waarheid gekom het, het ons almal veranderinge gemaak om volgens die Bybel se regverdige standaarde te lewe. Party moes groot veranderinge maak. Maar ons moet versigtig wees dat ons nooit die rein lewe wat ons nou lei, verruil vir ’n onsedelike lewe nie. Hoe kan ons dit vermy om iets onsedeliks te doen? Dink aan die duur prys wat Jehovah betaal het vir ons om heilig te wees – die kosbare bloed van sy Seun, Jesus Christus (1 Pet. 1:18, 19). Om rein in Jehovah se oë te bly, moet ons altyd nadink oor hoe kosbaar Jesus se losprysoffer is. w18.11 11 ¶10-11
Ek sal geduldig wag op die God van my redding. My God sal my hoor. – Miga 7:7.
Baie voltydse dienaars wie se omstandighede verander het, sal vir jou sê dat dit hulle gehelp het om gebalanseerd te bly deur op hulle bediening te fokus. Soos hulle voorbeelde vir ons wys, sal ons ons innerlike vrede behou as ons die beste van ons omstandighede maak en geduldig op Jehovah wag. Ons sal dalk selfs agterkom dat ons geestelik sterker geword het omdat ons by nuwe omstandighede aangepas het. Jou omstandighede kan dalk onverwags verander. Jy kry dalk ’n ander teokratiese toewysing, nuwe gesinsverantwoordelikhede of miskien verswak jou gesondheid. Maar wat ook al gebeur, jy kan daarvan seker wees dat Jehovah vir jou sal sorg en jou op die regte tyd sal help (Heb. 4:16; 1 Pet. 5:6, 7). Intussen moet jy probeer om die beste van jou situasie te maak. Kom nader aan jou hemelse Vader deur te bid, en leer om ten volle op hom te vertrou. Op hierdie manier sal jy ook jou innerlike vrede behou, al verander jou omstandighede. w18.10 30 ¶17; 31 ¶19, 22
[Jehovah] weet goed hoe ons gevorm is, en hy hou in gedagte dat ons stof is. – Ps. 103:14.
Daar is baie voorbeelde in die Bybel wat wys dat Jehovah sy knegte op ’n bedagsame manier behandel. Kyk byvoorbeeld na die bedagsame manier waarop God jong Samuel gehelp het om ’n boodskap van oordeel aan die hoëpriester Eli te gee soos opgeteken in 1 Samuel 3:1-18. Jehovah se Wet het beveel dat kinders ouer persone moet respekteer, veral iemand met gesag (Eks. 22:28; Lev. 19:32). Kan jy jou voorstel dat Samuel die volgende oggend na Eli toe gaan en sommer reguit vir hom van God se oordeelsboodskap vertel? Natuurlik nie! Die verslag sê eerder dat Samuel ‘bang was om vir Eli van die visioen te vertel’. Maar God het dit aan Eli duidelik gemaak dat Hy die een is wat Samuel roep. Daarom het Eli daarop aangedring dat Samuel hom vertel wat Jehovah gesê het en dat hy nie “’n enkele woord” vir hom moet wegsteek nie. Samuel was gehoorsaam en het “hom alles vertel” en dit was soortgelyk aan iets wat vroeër vir Eli gesê is (1 Sam. 2:27-36). Die verslag oor Samuel en Eli wys vir ons hoe bedagsaam en wys Jehovah is. w18.09 23 ¶2; 24 ¶4-5
O Jehovah, wie mag ’n gas in u tent wees? . . . Die een . . . wat in sy hart die waarheid praat. – Ps. 15:1, 2.
Vandag het dit iets algemeens geword om leuens te vertel. Die artikel “Why We Lie” deur Y. Bhattacharjee sê byvoorbeeld dat om leuens te vertel algemeen aanvaar word as deel van die menslike natuur. Mense vertel gewoonlik leuens om hulleself te beskerm of hulleself in ’n goeie lig te stel. Hulle vertel leuens om ’n fout of iets wat hulle gedoen het, weg te steek of om hulleself finansieel of persoonlik te bevoordeel. Die artikel sê ook dat party mense “maklik vir vreemdelinge, medewerkers, vriende en geliefdes leuens, oor iets groots of kleins, sal vertel”. Wat is die gevolg van al hierdie leuens? Mense vertrou mekaar nie meer nie, en verhoudings kan vernietig word. Die psalmskrywer Dawid het tot Jehovah gebid: “Dit [maak u bly] wanneer daar waarheid in iemand se hart is” (Ps. 51:6). Dawid het geweet dat waarheid, of om eerlik te wees, uit ons hart kom. Ware Christene “praat die waarheid met mekaar” in alle aspekte van hulle lewe. – Sag. 8:16. w18.10 7 ¶4; 8 ¶9-10; 10 ¶19
Moenie ’n ouer man skerp kritiseer nie. Gee hom eerder raad asof hy jou pa is. – 1 Tim. 5:1.
Al het Timoteus ’n mate van gesag oor ouer broers gehad, moes hy meegevoel met hulle hê en hulle met respek behandel. Maar tot watter mate sal ons hierdie beginsel toepas? Sê nou iemand sondig moedswillig of sê dinge wat Jehovah nie goedkeur nie. Moet ons verplig voel om hierdie persoon se gedrag oor te sien net omdat hy ouer as ons is? Jehovah sal nie oordeel volgens wat hy sien nie, en hy sal iemand wat moedswillig sondig nie verskoon net omdat hy oud is nie. Kyk na die beginsel in Jesaja 65:20: “Die sondaar sal vervloek word, al is hy 100 jaar oud.” ’n Soortgelyke beginsel word in Esegiël se visioen uitgebeeld (Eseg. 9:5-7). Daarom is dit belangrik dat ons altyd eerder die Oue van Dae, Jehovah God, moet respekteer (Dan. 7:9, 10, 13, 14). As ons dit doen, sal ons nie bang wees om iemand raad te gee wanneer dit nodig is nie, maak nie saak hoe oud hy is nie. – Gal. 6:1. w18.08 11 ¶13-14
Iemand wat onervare is, glo elke woord, maar die verstandige persoon dink mooi voordat hy iets doen. – Spr. 14:15.
As ware Christene is dit belangrik dat ons leer hoe om vas te stel of inligting waar is of nie en hoe om tot die regte gevolgtrekking te kom (Spr. 3:21-23; 8:4, 5). As ons nie leer hoe om dit te doen nie, kan Satan en sy wêreld die manier waarop ons dink, maklik beïnvloed (Ef. 5:6; Kol. 2:8). Ons kan natuurlik net die regte gevolgtrekking maak as ons al die feite het. Vandag word mense met inligting gebombardeer. Dit lyk asof daar geen einde is aan al die idees wat op die Internet, televisie en ander media beskikbaar is nie. Baie mense ontvang ook vreeslik baie e-posse, teksboodskappe en interessante stories van vriende en ander mense. Maar party mense versprei opsetlik verkeerde inligting en verdraai dikwels die feite. Daarom het ons goeie rede om versigtig te wees en om vas te stel of dit wat ons gehoor het, waar is. w18.08 3 ¶1, 3
Jy het God se goedkeuring. – Luk. 1:30.
Toe dit tyd geword het vir God se Seun om as ’n mens gebore te word, het Jehovah ’n nederige maagd met die naam Maria gekies om die ma van hierdie spesiale kind te wees. Maria het in die klein dorpie Nasaret gebly, ver weg van Jerusalem en sy pragtige tempel (Luk. 1:26-33). Maria het gewys dat sy ’n baie geestelike persoon is toe sy later met haar familielid Elisabet gepraat het (Luk. 1:46-55). Jehovah het gesien dat Maria aan hom getrou is, en hy het haar op ’n onverwagse manier geseën. Toe Maria uiteindelik aan Jesus geboorte gegee het, het Jehovah nie die belangrike amptenare of heersers in Jerusalem en Betlehem laat weet wat gebeur het nie. Engele het eerder aan nederige herders verskyn wat skape in die veld buite Betlehem opgepas het (Luk. 2:8-14). Hierdie herders het toe die pasgebore baba besoek (Luk. 2:15-17). Maria en Josef was seker baie verbaas om te sien dat Jesus op hierdie manier vereer word. w18.07 9-10 ¶11-12
Jehovah het woedend geword vir Salomo. – 1 Kon. 11:9.
Waarom was Jehovah so kwaad vir Salomo? Die Bybel sê: “Omdat hy ontrou geword het aan Jehovah . . . wat twee keer aan hom verskyn het en wat hom gewaarsku het dat hy nie ander gode moet volg nie. Maar hy was nie gehoorsaam aan Jehovah se bevel nie.” Daarom het God hom nie meer goedgekeur nie en opgehou om hom te ondersteun. Salomo se nakomelinge het ook die voorreg verloor om oor die hele nasie Israel te regeer, en hulle het honderde jare lank baie probleme gehad (1 Kon. 11:9-13). Net soos Salomo, kan ons ook ons vriendskap met Jehovah in gevaar stel as ons vriende is met mense wat nie Jehovah se standaarde verstaan of respekteer nie. Party is miskien deel van die gemeente, maar hulle het dalk nie ’n sterk verhouding met Jehovah nie. Of miskien is hulle ons familie, bure, werksmaats of skoolmaats, maar hulle is nie aanbidders van Jehovah nie. As die mense met wie ons assosieer, dink dat Jehovah se standaarde nie belangrik is nie, kan hulle uiteindelik ons vriendskap met Jehovah vernietig. w18.07 19 ¶9-10
Die hele wêreld is in die mag van die Duiwel. – 1 Joh. 5:19.
Satan gebruik films en televisieprogramme om mense te kry om soos hy te dink. Satan weet dat ons dit geniet om na stories te luister, en hy weet ook dat dit ons denke, gevoelens en dade beïnvloed. Jesus het hierdie metode gebruik om mense te leer. Dink byvoorbeeld aan die illustrasies van die goeie Samaritaan en die verlore seun (Matt. 13:34; Luk. 10:29-37; 15:11-32). Maar diegene wat deur Satan se denke beïnvloed is, kan stories gebruik om ons ook te beïnvloed. Ons moet gebalanseerd wees. Dit kan lekker wees om na films en TV-programme te kyk en ons kan selfs daaruit leer sonder dat dit ’n slegte uitwerking op ons denke het. Maar ons moet versigtig wees. Wanneer ons besluit waarna ons gaan kyk, moet ons ons afvra: ‘Leer hierdie film of TV-program my dat dit reg is om my vleeslike begeertes te bevredig?’ (Gal. 5:19-21; Ef. 2:1-3). Wat moet jy doen as jy agterkom dat ’n TV-program Satan se denke bevorder? Vermy dit soos jy ’n aansteeklike siekte sou vermy! w19.01 15-16 ¶6-7
Dra ook die helm van redding. – Ef. 6:17.
Net soos ’n helm ’n soldaat se brein beskerm, so beskerm ons “hoop op redding” ons verstand, of denkvermoë (1 Tess. 5:8; Spr. 3:21). Hoe kan Satan ons oorreed om ons helm af te haal? Dink aan wat hy met Jesus probeer doen het. Satan het sekerlik geweet dat Jesus die hoop gehad het om uiteindelik oor die mensdom te regeer. Maar Jesus moes wag totdat dit Jehovah se tyd was om hom Koning te maak. En hy sou eers baie pyn en lyding moes verduur en dan sterf. Daarom het Satan Jesus die kans aangebied om vroeër te begin regeer. Satan het belowe dat as Jesus een daad van aanbidding sou doen, Jesus onmiddellik die heerser van die wêreld kon word (Luk. 4:5-7). Satan weet ook dat Jehovah belowe het om vir ons wonderlike dinge in die nuwe wêreld te gee. Maar ons moet daarvoor wag, en intussen moet ons dalk swaar tye deurmaak. Daarom bied Satan ons die kans om nou al ’n gemaklike lewe te lei. Hy wil hê dat ons eers materiële dinge moet soek – om alles wat ons graag wil hê, nou te kry. Satan wil hê dat ons die Koninkryk tweede in ons lewe moet stel. – Matt. 6:31-33. w18.05 30-31 ¶15-17
Laat jou hart bly wees terwyl jy jonk is. – Pred. 11:9.
Jehovah wil hê dat jongmense gelukkig moet wees. Bly gefokus op teokratiese doelwitte en volg Jehovah se raad in alles wat jy beplan om te doen. Hoe gouer jy dit doen, hoe gouer sal jy sien hoe Jehovah jou lei, beskerm en seën. Dink aan alles wat jy in God se Woord leer, en pas die volgende raad toe: “Dink aan jou Groot Skepper terwyl jy jonk is” (Pred. 12:1). Jongmense in die gemeente verdien om geprys te word omdat hulle vasbeslote is om hulle lewe te gebruik om Jehovah te dien. Jongmense doen dit deur hulle bes te doen om geestelike doelwitte te bereik en deur die predikingswerk een van die belangrikste dinge in hulle lewe te maak. En hulle is vasbeslote om nie toe te laat dat hierdie wêreld hulle aandag aftrek nie. Tieners kan seker wees dat hulle harde werk nie verniet is nie. Hulle het die liefdevolle ondersteuning van hulle broers en susters. En wanneer hulle alles wat hulle doen aan Jehovah oorlaat, sal alles wat hulle in die lewe beplan, suksesvol wees. w18.04 29 ¶17, 19